**Univerzita Pavla Jozefa Šafárika v Košiciach**

**Právnická fakulta**

**Ústav európskeho práva a oddelenie medzinárodného práva**

**Podmienky priebežného a záverečného hodnotenia z predmetu Medzinárodné právo verejné II. pre letný semester akad. r. 2015/2016 v dennom štúdiu**

Hodnotenie z predmetu Medzinárodné právo verejné II. v letnom semestri akademického roku 2015/2016 sa uskutočňuje kombináciou priebežnej kontroly štúdia uskutočnenej v ôsmom týždni výučbovej časti semestra formou písomného testu a záverečnej ústnej skúšky konanej počas skúšobnej časti semestra.

Priebežný písomný test pozostáva z 12 otázok, pričom úplná správna odpoveď otázky je hodnotená 1 bodom. Každá z otázok na teste pozostáva z dvoch výrokov, pričom z dvoch výrokov v rámci jednej otázky môže byť správny jeden, dva alebo žiaden výrok.

Pokiaľ študent považuje výrok za správny, napíše na vyznačené miesto „áno“. Pokiaľ študent výrok považuje za nesprávny, na vyznačené miesto napíše „nie“. Na iné odpovede sa neprihliada. Študent získava jeden bod, pokiaľ správne vyhodnotí oba výroky. Pokiaľ študent ponechá vyznačené miesto nevyplnené, má sa za to, že danú možnosť vyhodnotil nesprávne, následkom čoho je daná otázka hodnotená počtom bodov 0.

Vyučujúci určia dátum konania opravného termínu priebežného hodnotenia tak aby sa písomný test, ktorý tvorí priebežné hodnotenie, konal najneskôr v 10. týždni výučbovej časti semestra. Na opravnom termíne priebežného hodnotenia sa môžu zúčastniť študenti, ktorí nesplnili podmienky priebežného hodnotenia na priebežnom hodnotení konanom v riadnom termíne. Na opravnom termíne sa môžu zúčastniť aj študenti, ktorí sa nemohli zúčastniť na riadnom termíne priebežného hodnotenia.

Pokiaľ študent neabsolvuje písomný test, ktorý tvorí priebežné hodnotenie, platí, že získal 0 bodov z priebežného hodnotenia a nesplnil podmienky priebežného hodnotenia.

Ak študent nezískal na písomnom teste, ktorý tvorí priebežné hodnotenie predmetu Medzinárodné právo verejné II v letnom semestri akademického roku 2015/2016 aspoň 6 bodov, nesplnil podmienky priebežného hodnotenia. Ak študent nesplnil podmienky priebežného hodnotenia, nebude pripustený k vykonaniu ústnej záverečnej skúšky.

V prípade záujmu študentov o vykonanie záverečnej skúšky v predtermíne bude počet bodov dosiahnutý z priebežného písomného testu kritériom prípustnosti vykonania záverečnej skúšky v predtermíne. Vykonanie záverečnej ústnej skúšky v predtermíne bude umožnené študentom, ktorí na písomnom teste, ktorý tvorí priebežné hodnotenie, získali aspoň 10 a viac bodov.

Ústnu záverečnú skúšku vykoná študent zodpovedaním dvoch skúšobných otázok týkajúcich sa matérie vyučovanej v priebehu výučbovej časti semestra ním náhodne vybraných spomedzi schváleného zoznamu skúšobných otázok. Otázky dané študentovi na výber budú rozdelené do dvoch skupín. Študent si vyberá po jednej otázke z každej skupiny. Zoznam skúšobných otázok spadajúcich do rámca ústnej skúšky je zverejnený na internetovej stránke Právnickej fakulty UPJŠ v rámci sekcie dokumentov pracoviska Ústavu európskeho práva a oddelenia medzinárodného práva. Záverečné hodnotenie z predmetu reflektuje kvalitu zodpovedania vybraných skúšobných otázok.

V Košiciach, Február 2016

doc. JUDr. Martina Jánošíková, Ph.D.

riaditeľka

Ústavu európskeho práva a oddelenia medzinárodného práva